Det ble avholdt styremøter nr. 02-14 i Momarken-selskapene 27-02 på selskapets kontor. Samtlige styremedlemmer var til stede. Fra administrasjonen deltok daglig leder.

Driftsselskapet.

Referatet fra forrige møte ble enstemmig godkjent uten merknader.

Administrasjonens orientering.

Det ble orientert om følgende saker:

\*Omsetningsrapport pr uke 8.

\*Forhandlingsmøte avholdt 20-02 ifm oppsigelsessak.

\*Det inngåes en prøveordning med Olav Stormorken om å ta hovslager-vaktene på løpsdager mot å få disponere smia.

\*Unionskampen. Referat fra planleggingsmøte 30-01 ble utdelt og kommentert. Nytt planleggingsmøte i HH 28-02. Fredag planlegges en «Husker du»-kveld i Karjolen med kjente kusker/trenere som kommenterer tankene før, under og etter «drømmeløpet» som vises på storskjerm: «Vinnere vi aldri glemmer».

\*Planlagt møte med ordfører og politisk valgt leder av planarbeidet i Eidsberg kommune om framtidig utvikling av Momarken-området.

Orienteringen med kommentarer ble tatt til etterretning.

Årsregnskap 2013.

Årsregnskap med revisors beretning var forhåndsutsendt og ble gjennomgått. Årsresultatet ble et mindre overskudd, helt i tråd med budsjettet og forutsatte disposisjoner. Momarken har egenfinansiert premier med kr 700.000.- og i tillegg gjenstandspremier med samme beløp.

Styret godkjente enstemmig årsregnskap 2013 som ble signert.

Budsjett 2014.

Ved 1. gangs behandling av budsjett på forrige styremøte la styret følgende føringer for det videre budsjettarbeid:

* Budsjett for begge selskapene må sees i sammenheng og behandles samtidig.
* Budsjett for markedsføring bør i størst mulig grad unngå beskjæringer.

I det framlagte budsjettforslag var driftskostnadene redusert med kr 1.638’ i forhold til virkelige fjorårstall. Fire løpsdagsstillinger/deltidsstillinger bortfaller samtidig som det er redusert arbeidstid ved senere frammøte på andre stillinger. Personalkostnadene er budsjettert ned ½ mill. kr.

Konsekvensanalysen som styret ba om på forrige møte ble tatt til etterretning.

Styret sa seg fornøyd med at budsjettforslaget var i tråd med føringene fra forrige møte og at det var godt gjennomarbeidet og dokumentert.

Styret fattet følgende enstemmige vedtak:

Det framlagte forslag vedtaes som budsjett 2014.

Forberedelse GF.

Styret drøftet aktuelle kandidater som æresmedlem og/eller hederstegn samt personer som har gått bort siden forrige GF og som skal minnes.

Eventuelt.

Momarken har sendt henvendelse til DNT for å få bekreftet toto-kjøring Kala. Er ikke besvart – henvendelsen purres opp.